ভুল ইতিমধ্যে অনেক হয়েছে। ভুলের সীমানা আর বিস্তৃত না হলেই মঙ্গল। শিক্ষার্থীদের চলমান আন্দোলনের ইস্যু আর দশটা আন্দোলনের ইস্যুর মতো নয়। এর সাম্প্রতিক কারণ যেমন খুব মর্মন্তুদ এবং তা একদিনে পুষ্টও হয়নি। একাধিক মর্মন্তুদ ঘটনার এ হলো প্রতিফল। প্রতিটি ঘটনায়ই হতাহতের ঘটনা ঘটেছে। শিক্ষার্থীদের এই আন্দোলনে এক ধরনের অনাস্থারও প্রকাশ ঘটেছে। তারা দায়িত্বশীলদের ওপর ভরসা রাখতে পারছে না। তারা বাধ্য হয়েই রাস্তায় নেমেছে, কিন্তু কোনো উচ্ছৃখলতা প্রদর্শন করছে না। বরং অনেক কিছু চোখে আঙুল দিয়ে দেখিয়ে দিচ্ছে, শিখিয়ে দিচ্ছে। আইনি সংস্থা, সরকারের লোকজনকে বুঝিয়েও দিচ্ছে। তাদেরও কেউ কেউ চলেছেন বেআইনি পথে। মানুষ মারা যায় রাস্তায় দুটি বাসের চালকের অসুস্থ প্রতিযোগিতায় আর সরকারের একজন দায়িত্বশীল মন্ত্রী দায়িত্বজ্ঞানহীন (যদিও তিনি শেষ পর্যন্ত ক্ষমা চেয়েছেন) মন্তব্য করেন! তার এমন আচরণ ক্ষুব্ধ-ব্যথিতদের বুকের আগুন আরও দাউ দাউ করে জ্বালিয়ে দেয়। আমাদের দায়িত্বজ্ঞানহীন রাজনীতিকদের প্রজন্মের প্রতিনিধিদের কাছে শিখে নেওয়ার আছে অনেক কিছু।